[{"text_idx": "#000002", "text": "UudisedKultuurAKEesti uudisedSportVa\u0308rsked raadiouudisedVa\u0308lisuudisedMenurus.err.eeMajandusTeadusnews.err.eeArvamusReitingudIlmViipekeelsedTVETVETV2ETV+RaadioVikerraadioRaadio 2KlassikaraadioRaadio 4Raadio TallinnLasteleJupiterJupiterArhiiv"}, {"text_idx": "#000005", "text": "Tallinnast 40 kilomeetri kaugusel Lahepere lahe a\u0308a\u0308res asub \"laulvate liivade\" ja\u0308rgi nime saanud Laulasmaa, mis piirneb 1950ndatel ja 1960ndatel rajatud eesti heliloojate ja teiste kultuuriinimeste suvilatest koosneva Heliku\u0308laga."}, {"text_idx": "#000006", "text": "Selles helilooja Heino Elleri meelispaigas olid sagedased ku\u0308lalised ka tema o\u0303pilased ja kolleegid, teiste seas Arvo Pa\u0308rt. Maaliline mererand ja rahulik ma\u0308nnimets on seitsmendat aastat ja\u0308rjest maailma enim esitatavat elavat heliloojat alati inspireerinud. Noorusajal so\u0303itis Pa\u0308rt siia linnast mootorrattaga. La\u0308bi metsa jalutati siis koos o\u0303petaja Elleriga ujuma, istuti rannakividel ja vahetati mo\u0303tteid."}, {"text_idx": "#000007", "text": "Nu\u0308u\u0308d, aastaku\u0308mneid hiljem, mil helilooja on samas vanuses kui tema armastatud professor toona, jalutab ta neil radadel ja mo\u0303tiskleb u\u0308he ringi ta\u0308itumisest. Seega oli loomulik, et just siia, linnaka\u0308rast eemale, tema muusikat toetava looduse keskele rajatakse Arvo Pa\u0308rdi Keskus \u2013 isikuarhiiv, mis sisaldab helilooja loomepa\u0308randit."}, {"text_idx": "#000008", "text": "Nurgakivi asetas keskusele Arvo Pa\u0308rt ise veidi rohkem kui aasta tagasi, ta\u0308isnurkadeta, \"voolav\" maja avatakse ku\u0308lastajatele 17. oktoobril."}, {"text_idx": "#000010", "text": "\"Nad oleksid kogu olemasoleva materjali ise kokku kogunud, a\u0308ra viinud ja hiljem su\u0308stematiseerinud. Aga see ei tundunud minu vanemate jaoks o\u0303ige lahendus,\" meenutab Arvo Pa\u0308rdi Keskuse loomise algust no\u0303ukogu esimees, helilooja poeg Michael Pa\u0308rt. \"Su\u0308ndis otsus teha ise, kuigi me ei teadnud arhiivindusest mitte midagi.\""}, {"text_idx": "#000011", "text": "Perekond rentis Laulasmaa Spas va\u0308ikese toa ning to\u0308o\u0308 sai alata. Prioriteet oli arhiivi su\u0308stematiseerimine ja digiteerimine. Arvo Pa\u0308rdi abikaasa Nora oli esimene arhivaar, kes korjas aastate ja teemade kaupa kokku materjali, mis professionaalide poolt hiljem peaaegu u\u0308ks u\u0308hele u\u0308le vo\u0303eti."}, {"text_idx": "#000014", "text": "\"Eesti riigi sajanda su\u0308nnipa\u0308evani olid ja\u0308a\u0308nud mo\u0303ned aastad ning leiti, et keskusel peaks selleks ajaks olema avalik funktsioon,\" selgitab Arvo Pa\u0308rdi keskuse tegevjuht Anu Kivilo."}, {"text_idx": "#000015", "text": "\"\"Torn oli element, mis pani Arvo Pa\u0308rdi su\u0308dame po\u0303ksuma. See oli ajendatud soovist to\u0303usta u\u0308les taeva poole, olla ko\u0303rgemal ja na\u0308ha merd.\""}, {"text_idx": "#000017", "text": "\"U\u0308ks asi on maja fu\u0308u\u0308siliselt \u2013 siia saab vo\u0303tta abilisi nii arhitektide, projekteerijate kui erinevate organisatsioonide na\u0308ol. Sisuline pool on aga oluliselt keerulisem, seda pidime ise otsustama,\" lisab Kivilo. \"Meile anti krediiti, sest vaevalt me alguses nii julged oleksime olnud.\""}, {"text_idx": "#000018", "text": "Tulevase keskuse loomist kaaluti nii Tallinnasse kui Tartusse, kuid u\u0308sna kiiresti sai siiski selgeks, et o\u0303ige koht on juba leitud \u2013 Laulasmaa. Seeja\u0308rel kuulutati va\u0308lja arhitektuurikonkurss, mille vo\u0303itsid to\u0308o\u0308ga \"Tabula\" arhitektid Fuensanta Nieto ja Enrique Sobejano Hispaania arhitektuuribu\u0308roost Nieto Sobejano Arquitectos."}, {"text_idx": "#000019", "text": "Nii Michael Pa\u0308rt kui Anu Kivilo on u\u0308hel meelel, et hispaanlaste lahendus oli parim ja lihtsaim, nende ruumiloogika, \u2013 et keskuse to\u0308o\u0308tajad saavad omavahel suhelda, kuid kontor ei ole avatud ning puuduvad suured koridorid, \u2013 sobivaim. Kui alguses kartsid ko\u0303rvaltvaatajad, et maast laeni akendega majas tekib kasvuhooneefekt, siis koosto\u0308o\u0308s arhitektuuribu\u0308rooga Luhse & Tuhal kohandati projekt Eesti kliimaga."}, {"text_idx": "#000020", "text": "Asjaosalised meenutavad huumorivo\u0303tmes ka momenti, mil heliloojal tekkis metsas jalutades mo\u0303te maja ku\u0308mne meetri vo\u0303rra nihutada. Ideena ju lihtne, arhitektidele aga o\u0303udusunena\u0308gu, siinses loomingulises keskkonnas oli see aga vo\u0303imalik."}, {"text_idx": "#000021", "text": "\"Ma\u0308nnik oli arhitektidele kui ime ja seeto\u0303ttu ehk on sellel majal va\u0308ga tundlik suhe loodusega \u2013 maja jo\u0303uab metsani, mets majani ja valgus liigub siit la\u0308bi,\" selgitab keskuses to\u0308o\u0308tav muusikateadlane Kristina Ko\u0303rver. \"Maja on ka tugevas kontaktis Arvo Pa\u0308rdi muusikaga. Arhitektid olid ammu enne projekteerimist tema muusika austajad ja seda maja loodi muusika saatel. Projekt oma mustrites ja sammastes on inspireeritud \"Tabula rasast\"."}, {"text_idx": "#000023", "text": "Arhitektide so\u0303nul on ka maja ko\u0303rval asuv torn saanud inspiratsiooni \"Tabula rasa\" ru\u0308tmist ja struktuurist."}, {"text_idx": "#000024", "text": "\"Torn oli element, mis pani Arvo Pa\u0308rdi su\u0308dame po\u0303ksuma. See oli ajendatud soovist to\u0303usta u\u0308les taeva poole, olla ko\u0303rgemal ja na\u0308ha merd. Sellest mo\u0303tlustornist vo\u0303i vaatlustornist, kuidas nimetada soovitakse, avaneb to\u0303esti vo\u0303rratu vaade,\" u\u0308tleb Ko\u0303rver. \"Lisaks on majal teinegi \"kiiks\" \u2013 kabel, a\u0308ratuntav sakraalne hoone, mis kaasaegses muusikakeskuses ei ole sugugi tavaline. Pa\u0308rdi muusikale mo\u0303eldes on ehitajale suuri va\u0308ljakutseid esitanud kabel siin aga u\u0308liloomulik ega u\u0308llata. Ku\u0308ll aga pakub see avastamisro\u0303o\u0303mu meie ku\u0308lastajatele.\""}, {"text_idx": "#000025", "text": "Arvo Pa\u0308rdi Keskuse su\u0308dameks on arhiiv, mis koondab helilooja loomepa\u0308randit ning sellega seotud infot ja dokumente nii fu\u0308u\u0308silisel kui digitaalsel kujul. Tegemist on maailmas ainulaadse ettevo\u0303tmisega, sest helilooja so\u0303rmeja\u0308lg on ko\u0303ikjal. Ta loob, tema loodut esitatakse igapa\u0308evaselt ning arhiiv muutub ja kasvab seeto\u0303ttu va\u0308ga kiiresti. Muide, Pa\u0308rt ise on aktiivne arhiivikasutaja."}, {"text_idx": "#000027", "text": "\"Keskus ei ole elitaarne paik, vaid koht, mis mo\u0303eldud ko\u0303igile.\""}, {"text_idx": "#000028", "text": "Keskuse u\u0308ks olulisi u\u0308lesandeid ja vo\u0303imalusi on teha to\u0308o\u0308d koos Arvo ja Nora Pa\u0308rdiga. Nemad kaks suudavad vastata keskuse to\u0308o\u0308tajate rohketele ku\u0308simustele, koosto\u0308o\u0308s areneb sisu ja luuakse konteksti. Ja nagu o\u0308eldud \u2013 sellist arhiivi ei ole varem maailmas loodud, see on va\u0308ga eriline va\u0308ljakutse ning pa\u0308evast pa\u0308eva kestev o\u0303ppimine tegijatele."}, {"text_idx": "#000029", "text": "\"Alguses peaks u\u0308ldine arhiivindus olema teada ja siis me hakkame o\u0303ppima, miks see ei to\u0308o\u0308ta,\" arutleb Michael Pa\u0308rt. \"Reeglite ja\u0308rgi teha ei saa, tuleb kohanduda.\""}, {"text_idx": "#000031", "text": "Keskuses on 150-kohaline kammersaal, kus hakkavad toimuma kontserdid ja filmio\u0303htud, vestlused ja mo\u0303ttearendused va\u0308ga erinevatel teemadel, majas saab tellida ringka\u0308igu koos giidiga, aga maja vo\u0303ib uurida ka ise. Vo\u0303ib laenutada ko\u0303rvaklapid ja leida majast koht, kus muusikaga olla. Siia on oodatud need, kes Arvo Pa\u0308rdi muusikat alles avastavad, pole seda veel kuulnudki, kuid soovivad kuulama hakata ja need, kelle jaoks see juba tuttav ja va\u0308ga oma."}, {"text_idx": "#000032", "text": "Majas on ka voolav ja hargnev na\u0308ituseala. Uuel aastal avaneb na\u0308itusealal Arvo Pa\u0308rdi Keskuse pu\u0308siekspositsioon, mille keskmes on so\u0303na, heli ja vaikus ning mille aluseks on helilooja mo\u0303tisklused tema muusikapa\u0308evikutest."}, {"text_idx": "#000034", "text": "Mo\u0303eldud on ka lastele, sest ma\u0308ngunurgas on vo\u0303imalik vaadata multifilme, millele Pa\u0308rt omal ajal muusika loonud, osaleda helilooja teemalises viktoriinis vo\u0303i ma\u0308ngida niisama. Arvo Pa\u0308rdi Keskus peab ta\u0308htsaks tegevust ka hariduse vallas ning soov on jo\u0303uda igas vanuses koolio\u0303pilaste ja ta\u0308iskasvanuteni. Loomulikult on ku\u0308lastajatele ja eelko\u0303ige uurijatele digiteeritud kujul saadaval helilooja arhiiv."}, {"text_idx": "#000035", "text": "Arvo Pa\u0308rdi Keskus suudab esialgsete plaanide kohaselt aastas vastu vo\u0303tta 20 000 inimest."}, {"text_idx": "#000036", "text": "\"See number on seotud asukoha ja suurusega. Loodame, et see on tasakaalus meie hoone hinge ja tegevusega,\" selgitab Michael Pa\u0308rt. \"Liiga suureks minnes see laguneb ja mo\u0303te kaob. Keskus on piisavalt va\u0308ike ja kompaktne, et sa\u0308ilida tervena.\""}, {"text_idx": "#000037", "text": "\"Me teeme alles esimesi samme ja o\u0303pime-kasvame koos majaga. Meil on palju huvitavat pakkuda, aga me tahame oma ku\u0308lastajat usaldada, et ta tuleb ja tahab avastada ning anda oma panuse,\" mo\u0303tiskleb Ko\u0303rver. \"Arvo Pa\u0308rdi loome-esteetikas ei ole pealesurumist. On ruumi, nagu ka siin, keskuses. Ideaalis on keskus tulevikus koht, kus on ko\u0303ige laiemas mo\u0303ttes ruumi olla ja kohtuda endaga, mitte tingimata Arvo Pa\u0308rdiga.\""}, {"text_idx": "#000041", "text": "\u25cb Eesma\u0308rk on luua vo\u0303imalused helilooja loomingulise pa\u0308randi sa\u0308ilitamiseks ja uurimiseks Eestis ja emakeelses keskkonnas."}, {"text_idx": "#000043", "text": "\u25cb Tulevikus koondab keskus mitmesuguseid Arvo Pa\u0308rdi loominguga seotud tegevusi, olles info- ja muusikakeskus, eelko\u0303ige aga uurimis- ja o\u0303ppekeskkond, mille keskseks osaks ja\u0308a\u0308b arhiiv."}, {"text_idx": "#000044", "text": "\u25cb Uue keskuse hoone pindala on 2348 m2. Seal paiknevad arhiiv, raamatukogu, 150-kohaline saal, na\u0308ituseala, filmituba, klassiruumid ja to\u0308o\u0308tajate ala."}, {"text_idx": "#000046", "text": "Arvo Pa\u0308rdi keskuse filmio\u0303htute raames linastub ta\u0308navu kolm linateost"}, {"text_idx": "#000054", "text": "Laura Kalle: teater ei peaks ainult paitama"}, {"text_idx": "#000055", "text": "Avalik debatt Eesti akadeemilise muusikahariduse raskustest"}, {"text_idx": "#000056", "text": "Liisbeth Horni uuslavastus esietendub Elektroni kunstisaalis"}, {"text_idx": "#000067", "text": "Mehhikos eesti kunstnike na\u0308ituse avanud kuraator: olen Eestis olles nii palju o\u0303ppinud"}, {"text_idx": "#000070", "text": "Stsenaristide u\u0308hendus jo\u0303udis Hollywoodis suurte stuudiotega kokkuleppele"}, {"text_idx": "#000072", "text": "Haapsalu kultuurikeskuses avati na\u0308itus aulidest"}, {"text_idx": "#000073", "text": "Loodusmuuseumi seenena\u0308itus tegi taasiseseisvunud Eesti ku\u0308lastajarekordi"}, {"text_idx": "#000074", "text": "Teatri- ja muusikamuuseumi kogud kolitakse tuleval aastal Maarjama\u0308ele"}, {"text_idx": "#000075", "text": "Rannarootsi muuseumi na\u0308itusel saab na\u0308ha nii Eesti kui ka va\u0308lismaa ka\u0308bisid"}, {"text_idx": "#000076", "text": "Galerii: loodusmuuseumi na\u0308itusel saab enne metsa minemist endale seened selgeks teha"}, {"text_idx": "#000079", "text": "U\u0308levaade. Aasta parimad lood 2022"}, {"text_idx": "#000083", "text": "Arhiivide u\u0308ldinfoarhiiv.err.eeKoopiad ja kasutamineMuuseumKostu\u0308u\u0308milaenutusTehnilised teenusedHelistuudiodKultuuriteatedKutse andmine"}, {"text_idx": "#000084", "text": "Vaegkuuljatele ja -na\u0308gijateleKasutustingimusedIsikuandmete to\u0308o\u0308tlemisestJupiter+Jupiter IOLasteekraanRaadioteater"}]